Κανονισμός (ΕΚ) αριθ. 1776/2001 της Επιτροπής

της 7ης Σεπτεμβρίου 2001

περί τροποποίησης του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 1230/2001 της Επιτροπής(2), και ιδίως το άρθρο 9,

Εκτιμώντας τα ακόλουθα:

(1) Προκειμένου να εξασφαλισθεί η ομοιόμορφη εφαρμογή της συνδυασμένης ονοματολογίας που επισυνάπτεται στον εν λόγω κανονισμό, είναι απαραίτητο να γίνει διάκριση μεταξύ, αφενός μεν των χυμών φρούτων της κλάσης 2009 που περιέχουν πρόσθετη ζάχαρη, αφετέρου δε των παρασκευασμάτων για την παρασκευή ποτών, συμπεριλαμβανομένων των αρωματισμένων σιροπιών της κλάσης 2106.

(2) Σύμφωνα με την επεξηγηματική σημείωση του εναρμονισμένου συστήματος για την κλάση 2009, μεταξύ των άλλων προσθέτων, μπορεί να προστεθεί ζάχαρη στους χυμούς φρούτων με την προϋπόθεση ότι αυτοί διατηρούν τον αρχικό τους χαρακτήρα.

(3) Οι χυμοί φρούτων ή τα μείγματα χυμών φρούτων που περιέχουν ή όχι πρόσθετη ζάχαρη κατατάσσονται στις διακρίσεις της κλάσης 2009 της συνδυασμένης ονοματολογίας ανάλογα με την πυκνότητά τους, είτε αυτή υπερβαίνει τα 1,33 g/cm3 σε 20 °C είτε όχι, πράγμα το οποίο εξαρτάται μεταξύ άλλων και από την περιεκτικότητα σε ζάχαρη των προϊόντων αυτών.

(4) Η συμπληρωματική σημείωση 2 του κεφαλαίου 20 της συνδυασμένης ονοματολογίας καθορίζει τη μέθοδο υπολογισμού που πρέπει να εφαρμόζεται για τον προσδιορισμό της περιεκτικότητας διαφόρων ζαχάρων που μετριέται σε ζαχαρόζη των προϊόντων που περιλαμβάνονται στο κεφάλαιο αυτό, συμπεριλαμβανομένων και των χυμών φρούτων της κλάσης 2009.

(5) Φαίνεται αναγκαίο να τεθεί ένα κατώτατο όριο περιεκτικότητας 50 % κατά βάρος σε χυμό φρούτου για τα προϊόντα που υπάγονται στις διακρίσεις της κλάσης 2009 με τον τίτλο "πυκνότητας που δεν υπερβαίνει το 1,33 g/cm3 σε 20 °C", ώστε να διασφαλισθεί ότι θα διατηρήσουν τον αρχικό τους χαρακτήρα των χυμών φρούτων αυτής της κλάσης.

(6) Είναι απαραίτητο να τροποποιηθεί η συμπληρωματική σημείωση 5 του κεφαλαίου 20 ώστε να αντικατοπτρίζει την απόφαση αυτή.

(7) Τα μέτρα τα προβλεπόμενα στον παρόντα κανονισμό είναι σύμφωνα με την γνώμη της επιτροπής του τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η συμπληρωματική σημείωση 5 του κεφαλαίου 20 της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87 αντικαθίσταται από το ακόλουθο κείμενο: "5. α) Η περιεκτικότητα σε πρόσθετα ζάχαρα των προϊόντων της κλάσης 2009 ανταποκρίνεται στην περιεκτικότητα σε ζάχαρα μειωμένη κατά τους παρακάτω αριθμούς, ανάλογα με το είδος του χυμού:

- χυμός λεμονιών ή ντοματών: 3,

- χυμός μήλων: 11,

- χυμός σταφυλιών: 15,

- χυμός άλλων φρούτων ή λαχανικών, στα οποία περιλαμβάνονται και τα μείγματα χυμών: 13.

β) Οι χυμοί φρούτων με πρόσθετα ζάχαρα, πυκνότητας που δεν υπερβαίνει το 1,33 g/cm3 στους 20 °C, οι οποίοι περιέχουν λιγότερο από 50 % κατά βάρος χυμούς φρούτων στη φυσική τους κατάσταση και οι οποίοι λαμβάνονται από φρούτα ή από αραίωση συμπυκνωμένων χυμών φρούτων, χάνουν τον αρχικό τους χαρακτήρα του χυμού φρούτων της κλάσης 2009."

Άρθρο 2

Ο κανονισμός αυτός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Σεπτεμβρίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 256 της 7.9.1987, σ. 1.

(2) ΕΕ L 168 της 23.6.2001, σ. 6.